Nr.7356/27.03.2017

 99 de ani de la unirea Basarabiei cu România, sărbătoriți la Medgidia

 Astăzi, 27 martie 2017, poporul român sărbătorește împlinirea a 99 de ani de la înfăptuirea Unirii Regatului României cu țara românească dintre Prut și Nistru.

 Primăria Municipiului Medgidia a marcat această zi istorică printr-un scurt moment de evocare a unirii din data de 27 martie 1918, când după 108 ani de ocupație țaristă, Basarabia revine în granițele ei firești, alături de statul român.

 Manifestarea a debutat cu arborarea drapelului statului român, intonarea imnului de stat al României si citirea actului unirii.

 Evenimentul s-a desfășurat pe platoul din fața Casei de Cultură a Sindicatelor ”Lucian Grigorescu” și s-a încheiat cu un emoționant moment artistic, constând în interpretarea de cântece din folclorul basarabean și românesc, susținut de instructorii de canto din cadrul Serviciului Cultură.

 La eveniment au fost prezenți reprezentanți ai administrației publice locale, oficialități militare și cetățeni ai municipiului Medgidia.

Compartimentul de Relații Publice și Presă

 27.03.2017